LV Eiropas Savienības Oficiālais Vēstnesis C 208/8

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 208/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTAIS DOKUMENTS

PADOMES REGULA (EK) Nr. 510/2006

“TRADITIONAL CUMBERLAND SAUSAGE”

EK Nr.: UK-PGI-0005-0715-11.08.2008

AĢIN ( X ) ACVN ( )

1. Nosaukums:

“Traditional Cumberland Sausage”

2. Dalībvalsts vai trešā valsts:

Apvienotā Karaliste

3. Lauksaimniecības produkta vai pārtikas produkta apraksts:

3.1. Produkta veids:

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas nosaukums (1):

Traditional Cumberland Sausage (tradicionālā Kamberlendas desa) ir cūkgaļas desas ritulis, kam pievienotas garšvielas. Tās raksturīgākā iezīme ir tā, ka atšķirībā no citām desām tā nav dalīta posmos, bet ir gara un saritināta ritulī.

Tradicionālajai Kamberlendas desai ir cilindriska forma, kad tā izritināta pilnā garumā, taču galaprodukts tiek saritināts, lai izveidotu raksturīgo rituli. Desas struktūra ir rupja, krāsa – parasti rozā, ar redzamiem garšvielu punktiņiem. Tirgo dažāda lieluma un svara desas, izmantojot virkni tirdzniecības vietu, tostarp tradicionālos gaļas veikalus, lielveikalus, delikatešu veikalus un ēdināšanas pakalpojumu tirdzniecības vietas.

Tradicionālās Kamberlendas desas sastāvdaļas ir šādas:

— atkaulota cūkgaļa – vismaz 80 %,

— sausiņi – sastāvā var ietilpt kviešu miltu mīkla, kartupeļu ciete, rīsu pārslas, plēkšņu kvieši, sojas putraimi un bezglutēna sausiņi – ne vairāk kā 8 %,

— ūdens/ledus – ne vairāk kā 13,5 %,

— garšvielas – baltie pipari, melnie pipari, sāls, timiāns, salvija, muskatrieksts, žāvēta muskatrieksta miza, Kajennas pipari – ne vairāk kā 4,5 %.

Izmantoto sastāvdaļu daudzums ir atkarīgs no ražotāja, tomēr jāievēro šādas fiziskās un tehniskās īpašības:

— lai panāktu raksturīgo raupjo struktūru, desas diametram jābūt vismaz 20 mm,

— gaļas saturam jābūt vismaz 80 %, un tā jāatbrīvo no ādas un skrimšļiem,

— ūdens saturs – ne vairāk kā 5 %,

— proteīnu saturs – vismaz 15 %,

— tauku saturs – ne vairāk kā 20 %,

— saistaudi – ne vairāk kā 11 %.

Tradicionālās Kamberlendas desas ir pagatavotas no atkaulotas cūkgaļas izcirtņiem, un desās ir arī cūku tauki. Cūkgaļai novelk ādu, izņem skrimšļus, un atkaulotie cūkgaļas atgriezumi tiek samalti gaļasmašīnā vai dažreiz – sagriezti ar rokām. Lietojot gaļasmašīnu, malšanas režģa caurumu diametram jābūt vismaz 4,5 mm. Šāds minimālais izmērs nepieciešams, lai nodrošinātu tradicionālajām Kamberlendas desām raksturīgo griezuma rupjo struktūru.

Pēc tam maltā cūkgaļa tiek sajaukta – bieži vien ar rokām, tomēr arī izmantojot mehānisko mikseri, lai gan bļodveida kapātāja (bowl chopper) vai kāda līdzīga kapātāja lietošana būtu aizliegta, jo tādējādi masa galaproduktā būtu pārāk sasmalcināta.

Maltajai cūkgaļai pievieno sausiņus, ledusūdeni/ledu un garšvielas, un visu samaisa. Maisīšanas ilgums atkarīgs no izmantoto ierīču veida. Sausiņi pagatavoti vai nu no kviešu miltu mīklas, kas gan var saturēt kartupeļu cieti, rīsu pārslas, plēkšņu kviešus, vai sojas putraimus. Ražotāju izmantoto garšvielu sastāvs ir atšķirīgs atkarībā no personiskās receptes, tomēr tā var būt tikai šādu atļauto garšvielu kombinācija:

— baltie pipari,

— melnie pipari,

— sāls,

— timiāns,

— salvija,

— muskatrieksts,

— žāvēta muskatrieksta miza,

— Kajennas pipari.

Ražotāju izmantoto atļauto garšaugu un garšvielu kombinācija var būt atšķirīga, tomēr tradicionālā Kamberlendas desa slavena ar diezgan pikantu garšu, ko nodrošina bagātīgi pievienotie pipari un spēcīgā garšaugu garša.

Maisījumu pēc tam ievieto desu pildīšanas iekārtā, kas maisījumu iepilda desu apvalkā. Desas pilda, ar rokām uzmaucot desas apvalku uz iekārtas uzgaļa. Gaļas plūsmas regulēšana arī tiek veikta ar rokām. Desu apvalkam jābūt pagatavotam no dabīgām cūkas zarnām, kas ir lielākas par aitas zarnām, tādējādi nosakot samērā lielo desas diametru. Sintētiski desu apvalki nav atļauti, jo tos neuzskata par tradicionāliem.

Desu gabalus atstāj nesavienotus un pārdod uz svara. Parasti tās tirgo rituļos gan fasējumā, gan vaļējā veidā gaļas veikalos. Tradicionālās Kamberlendas desas nepārtrauktais garums ir viena no tās galvenajām iezīmēm.

3.3. Izejvielas (tikai pārstrādātiem produktiem):

Cūkgaļas izcirtņiem var izmantot jebkurus cūkgaļas gabalus, tomēr jāuzmanās, lai izcirtņu kombinācija nesamazinātu kopējo gaļas saturu (80 %). Tradicionālās Kamberlendas desas pagatavošanā izmantotajai gaļai jābūt rupji kapātai, panākot rupju struktūru, un tā jāiepilda dabīgos cūkas zarnu apvalkos. Gaļas izcelsme var būt ārpus ģeogrāfiskā apgabala, tomēr tā nedrīkst saturēt ādu, skrimšļus, subproduktus vai jebkura veida mehāniski atdalītu gaļu.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Tradicionālās Kamberlendas desas ražošanai, apstrādei un sagatavošanai jānotiek Kambrijas grāfistē, tostarp notiek šāda izejmateriālu sagatavošana:

— gaļas malšana,

— sāls un citu sastāvdaļu, tostarp garšvielu, pievienošana,

— sastāvdaļu samaisīšana un mīcīšana,

— dabīgās cūkas zarnas apvalka piepildīšana,

— formas izveidošana.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

Kambrijas grāfiste (County of Cumbria) (kurā ietilpst senās Kamberlendas (Cumberland), Vestmorlendas (Westmorland) grāfistes un atsevišķas Ziemeļlankašīras (North Lancashire) un Ziemeļjorkšīras (North Yorkshire) daļas).

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Vairākums lauku saimniecību un mājsaimniecību šajā apgabalā pašpatēriņam turēja nelielu skaitu cūku, un šī tradīcija saglabājās līdz 20. gadsimta 50. gadiem.

Tradicionālā Kamberlendas desa sākotnēji tika gatavota no vietējās Kamberlendas cūku šķirnes gaļas. Šo šķirni sākotnēji ieguva kā krustojumu ar lielās baltās šķirnes cūkām, bet pēc tam tā grāfistes vēsajā un mitrajā klimatā attīstījās patstāvīgi. Kamberlendas cūka bija īsāka un smagāka salīdzinājumā ar lielās baltās šķirnes cūku. Tās muguru klāja biezs tauku slānis, tai bija smagnējāks žoklis, platāki pleci un mugura. Kamberlendas cūka izzuda 20. gadsimta 60. gadu sākumā, bet tās vēsture ir saistīta ar Kamberlendas desu ražošanu.

18. gadsimtā Vaitheivenas (Whitehaven) ostā bija vērojams eksotisko garšvielu pieplūdums, jo pilsēta uzplauka kā trešā lielākā osta Apvienotajā Karalistē, pateicoties tirdzniecībai starp abiem Amerikas kontinentiem un Āfriku. Šajā laikā apgabals, ko pazina ar Kambrijas nosaukumu, iepazina melnos piparus, ingveru un muskatriekstu, kā arī citus pārtikas produktus, piemēram, melasi un rumu. Tāpēc šodien daudzu Kambrijas reģiona tradicionālo produktu, piemēram, Kamberlendas desas, Grasmīras piparkūku (Grasmere Gingerbred) un Kendalas piparmētru kūkas (Kendal Mint Cake), sastāvā ir garšvielas, vai arī tie pagatavoti uz cukura bāzes.

Tradicionālās Kamberlendas desas ražošanā vajadzīgas daudzas manuālās prasmes, piemēram, dabīgo cūkas zarnu tīrīšana un apvalka sagatavošana, dažādu cūkgaļas izcirtņu pareiza atlase, nodrošinot, ka gaļas saturs galaproduktā ir vismaz 80 %, un pareizā garšaugu un garšvielu daudzuma pievienošana, nodrošinot desai pareizo garšu. Jābūt pareizai kopējai konsistencei un sajaukumam, dabīgo cūkas zarnu apvalks tiek pildīts, izmantojot iekārtu un piepalīdzot ar rokām. Visas šīs prasmes ir attīstījušās vietēji un nodotas no paaudzes paaudzei, lai nodrošinātu desas tradicionālo īpašību saglabāšanos.

5.2. Produkta specifika:

Desai ir ļoti augsts gaļas saturs, rupja kapājuma struktūra, un tā ir ļoti pikanta, atspoguļojot tranzītā vesto eksotisko garšvielu pieplūdumu reģionā 18. gadsimtā. Tās lielais diametrs un nepārtrauktais ritulis ir unikāla šā produkta iezīme.

Kambrijas miesnieki joprojām gatavo šo atšķirīgo vietējo produktu, izmantojot daudzās paaudzēs nodotu recepti, vienlaikus saglabājot tradicionālās raksturīgās iezīmes – lielumu un formu.

Tradicionālā Kamberlendas desa ir plaši pazīstama ar tās garšu, struktūru un tradicionālo formu. 19. gadsimta vidū ir reģistrēts, ka lauku saimniecībās un mājsaimniecībās tradicionālās Kamberlendas desas tika pakārtas kopā ar šķiņķi un speķi un daļēji kaltētas, lai nodrošinātu labāku saglabāšanos. Pēc tam desas varēja vārīt vai griezt šķēlēs un ēst kā salami. Desas gabalu nesavienošana un lielais diametrs pasargāja desu no izkalšanas karāšanās laikā.

Vēsturiski tradicionālā Kamberlendas desa bija pikantāka par pārējām desām un, lai gan šodien tā vairs nav tik pikanta, tā joprojām ir pikantāka salīdzinājumā ar citām Lielbritānijas desām.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Desai ir ciešas saiknes ar Kambriju. Vietējā folklora liecina, ka desu sākotnēji ieviesa līdz ar vācu kalnraču pieplūdumu reģionā 16. gadsimtā. Ir vairākas teorijas par to, kā cēlusies tās atšķirīgā forma. Viena no šādām iespējām ir tā, ka formu Karalienes Elizabetes laikā ieviesa vācu kalnrači, lai tā atgādinātu viņiem Vācijā ēstās gaļīgās desas.

Tradicionālā Kamberlendas desa sākotnēji tika gatavota no vietējās Kamberlendas šķirnes cūkas gaļas, līdz 20. gadsimta 60. gadu sākumā šī šķirne izzuda, tomēr tās vēsture ir saistīta ar Kamberlendas desas ražošanu.

Līdz 20. gadsimta 50. gadiem vairākums lauku saimniecību un daudzas mājsaimniecības šajā apgabalā pašpatēriņam turēja nelielu skaitu cūku. Rudenī cūku nokāva, un gaļu pilnībā izmantoja svaigā, kūpinātā, sālītā veidā vai pagatavoja desas.

Tradicionālā Kamberlendas desa tiek uzskatīta par Kambrijas tradicionālo ēdienu, kas laika gaitā saglabājis savas atšķirīgās īpašības un ilggadējo reputāciju. Kvalitāti, ko nosaka desas rupjā struktūra, lielo pikantumu un atšķirīgo formu – rituli augstu vērtē un pieprasa pazīstami šefpavāri un kulinārijas grāmatu autori visā valstī.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.defra.gov.uk/foodfarm/food/industry/regional/foodname/products/documents/cumberland-sausage-pgi.pdf

(1) OV L 93, 31.3.2006., 12. lpp.